**ณัฐรัตน์ นพรัตยาภรณ์** (เกิด 22 มกราคม พ.ศ. 2534) ชื่อเล่น **ไอซ์ซึ** เป็นนักแสดงและนายแบบชาวไทย สังกัดจีดีเอช ห้าห้าเก้า มีชื่อเสียงจากการรับบท "อู๊ด" จากภาพยนตร์เรื่อง *วันสุดท้าย..ก่อนบายเธอ*

ประวัติ
-------

ณัฐรัตน์ นพรัตยาภรณ์ มีชื่อเล่นว่า ไอซ์ซึ เกิดเมื่อวันอังคารที่ 22 มกราคม 2534 จบการศึกษาจากคณะรัฐศาสตร์ มหาวิทยาลัยรามคำแหง สาขาการเมืองการปกครอง

การทำงานในวงการบันเทิง
----------------------

ไอซ์ซึ ณัฐรัตน์ นพรัตยาภรณ์ เข้าสู่วงการในปี 2553 ขณะอายุได้ 19 ปี เขาเริ่มต้นทำงานในวงการบันเทิงด้วยการเป็นนายแบบที่ประเทศไทย เขาได้ร่วมเดินแบบให้กับแฟชั่นวีคสำคัญในประเทศไทย อาทิ เช่น Bangkok Fashion Week และ Elle Fashion Week  รวมถึงถ่ายแบบให้กับหลายนิตยสารชื่อดังในประเทศไทย อาทิ เช่น VOGUE GQ HARPER’S BAZAAR IMAGE ELLEMEN LIPS LOOKER HAMBURGER ฯลฯ 

จากนั้นเขามีชื่อเสียงมากขึ้นจากการที่เขาเป็นคนไทยคนแรกที่ได้เซ็นสัญญาทำงานเป็นนายแบบที่ประเทศเกาหลีใต้ภายใต้สังกัด Agency garten ทำให้เขาได้ร่วมงานเดินแบบในงาน Seoul Fashion Week และถ่ายแบบให้กับนิตยสารชื่อดังหลายเล่มในประเทศเกาหลีใต้ เช่น GQ EQUIRE MAPS MENHEALTH OH!BOY CECI STREETFOOT STYLE-H BLING อีกทั้งเขายังมีงานถ่ายโฆษณาแบรนสินค้าในประเทศ เกาหลีใต้ เช่น TOMMY HILFIGER  ADIDAS  LECOQSPORTIF UMBRO BELIER

รวมถึงงานด้านการแสดงมิวสิควีดีโอให้กับศิลปินเกาหลีใต้ ได้แก่ MONNI ในเพลง 하얀 어깨 และ 

HOMME ในเพลง 사랑이 아냐

หลังจากนั้นเขากลับมาเมืองไทยและเซ็นสัญญาเป็นนักแสดงในสังกัดจีทีเอช (จีดีเอชในปัจจุบัน) โดยมีผลงานละครเรื่องแรกคือเรื่อง มาลี เพื่อนรัก..พลังพิสดาร เมื่อปี 2558 โดยรับบทเป็น พี่ไอติม ทำให้เขาได้รับความสนใจเป็นอย่างมากแม้จะเป็นเพียงนักแสดงสมทบบทเล็ก ๆ ทำให้เขาได้มีโอกาสก้าวขึ้นมารับบทพระเอกเต็มตัวครั้งแรกในบท ปุณ เด็กปั๊มหนุ่มหล่อในซีรีส์เรื่อง แก๊สโซฮัก..รักเต็มถัง แสดงคู่กับ ไอซ์-ปรีชญา พงษ์ธนานิกร ออกอากาศในปี 2559 และจากซีรีส์เรื่องนี้ทำให้เขามีชื่อเข้าชิงรางวัลดาวรุ่งชาย ขวัญใจมหาชน จากเวทีมายา มหาชน 2016

ก่อนจะกลับมารับบท ธาม ในซีรีส์เรื่องไดอารีตุ๊ดซีส์ เดอะซีรีส์ ซีซั่น 2 เมื่อปี 2560 ซึ่งเขาต้องปรับบุคลิกภาพ ฟิตหุ่น ตามมาด้วยบท ปาย นักเขียนการ์ตูนแนวดาร์ก ๆ ในซีรีส์สยองขวัญเรื่องคนประกอบผี เมื่อปี 2561 ซึ่งเขาถึงขั้นลงทุนลดน้ำหนักมากถึง 14 กิโลกรัมเพื่อให้ออกมาสมจริง ในปี 2562 เขาแสดงซีรีส์ถึง 2 เรื่องที่ต่างกันสุดขั้วคือเรื่อง Voice สัมผัสเสียงมรณะ โดยรับบท แทนคุณ ฆาตกรโรคจิตภายใต้หน้ากากทายาทมหาเศรษฐี และ365 วัน บ้านฉัน บ้านเธอ ในบท มาร์ค ซูเปอร์สตาร์หนุ่มแสนอบอุ่น จิตใจดี

ในปี 2565 ณัฐรัตน์ได้แสดงภาพยนตร์เรื่องวันสุดท้าย..ก่อนบายเธอ โดยรับบท อู๊ด และจากภาพยนตร์เรื่องนี้ทำให้เขาสามารถคว้ารางวัลสาขานักแสดงนำชายยอดเยี่ยมจากเวทีคมชัดลึก อวอร์ด ครั้งที่ 19, รางวัลชมรมวิจารณ์บันเทิง ครั้งที่ 31, รางวัลสมาคมผู้กำกับภาพยนตร์ไทย และ รางวัลภาพยนตร์แห่งชาติ สุพรรณหงส์ ครั้งที่ 31 มาครองได้สำเร็จ

ผลงาน
-----

### **ซีรีส์**

| ปี พ.ศ. | เรื่อง | บทบาท |
| --- | --- | --- |
| 2558 | *มาลี เพื่อนรัก..พลังพิสดาร* | พี่ไอติม |
| 2559 | *ไดอารีตุ๊ดซีส์ เดอะซีรีส์* | ธาม (รับเชิญ) |
| *แก๊สโซฮัก..รักเต็มถัง* | ปุณ |
| *ลมเปลี่ยนทิศไตรภาค ตอน Man In The Rain* | ปอม |
| 2560 | *ไดอารีตุ๊ดซีส์ เดอะซีรีส์ ซีซัน 2* | ธาม |
| 2561 | *คนประกอบผี* | ปาย |
| 2562 | *VOICE สัมผัสเสียงมรณะ* | แทนคุณ |
| 2563 | *365 วัน บ้านฉัน บ้านเธอ* | พาริส เลิศกวีนิติ (มาร์ค) |
| 2566 | ดีลีต | ทู |

### ภาพยนตร์

| พ.ศ. | เรื่อง | บทบาท | ค่าย |
| --- | --- | --- | --- |
| 2565 | *วันสุดท้าย..ก่อนบายเธอ* | อู๊ด | จีดีเอช |

### มิวสิกวิดีโอ

* เพลง คนมีเสน่ห์ ศิลปิน นครินทร์ กิ่งศักดิ์ คู่กับ เขมิศรา พลเดช (2559)

รางวัล
------

| ปี | รางวัล | สาขา | ผล |
| --- | --- | --- | --- |
| 2559 | มายา มหาชน 2016 | ดาวรุ่งชายขวัญใจมหาชน | เสนอชื่อเข้าชิง |
| 2566 | คมชัดลึก อวอร์ด ครั้งที่ 19 | นักแสดงนำชายยอดเยี่ยม | ชนะ |
| รางวัลภาพยนตร์แห่งชาติ สุพรรณหงส์ ครั้งที่ 31 | ชนะ |
| รางวัลสมาคมผู้กำกับภาพยนตร์ไทย | ชนะ |
| รางวัลชมรมวิจารณ์บันเทิง ครั้งที่ 31 | ชนะ |

อ้างอิง
-------

1. ↑  ประวัติ ไอซ์ซึ ณัฐรัตน์ นพรัตยาภรณ์
2. ↑  รวมผลงานของ ไอซ์ซึ นักแสดงผู้เต็มไปด้วยฝีมือการแสดงและ Spirit
3. ↑  ไอซ์ซึ ฟิตหุ่นล่ำ รับบทสจ๊วต เข้าฉากเลิฟซีน เต๋อ "ไดอารี่ตุ๊ดซี่ส์ 2"
4. ↑  ไอซ์ซึ ณัฐรัตน์ พลิกคาแรกเตอร์ ลดน้ำหนัก 14 กิโลกรัม เพื่อซีรีส์ The Collector คนประกอบผี
5. ↑  "ไอซ์ซึ" กับสองคาแรกเตอร์ ที่ต่างกันสุดขั้วจนต้องยกนิ้วให้ สุดยอด!!
6. ↑  ประกาศแล้ว! ผลรางวัล คมชัดลึกอวอร์ด ครั้งที่ 19
7. ↑  "ญาญ่า-ไอซ์ซึ" คว้าสุพรรณหงส์ "วันสุดท้าย" กวาดเพียบ ได้หนังยอดเยี่ยมด้วย